|  |  |
| --- | --- |
| Дата фіксацыі, дадзеныя носьбіта інфармацыі: прозвішча, імя, імя па бацьку, год і месца нараджэння, месца жыхарства, веравызнанне | 25 жніўня 2022 год.  Юшкевіч Марыя Пятроўна 1953 год, нарадзілася ў Ашмянскім раёне, в.Гарэцкаўшчына;  Пражывае ў Бераставіцкім раёне, г.п.Вялікая Берставіца, вул.Леніна, д.40, кв.42  Каталічка |
| Назва абрада (свята, звычая) | Абрад “Валачобнікі” |
| Агульныя звесткі (дата і месца правядзення, прымеркаванасць да катал. ці правасл. календара) | аг.Макараўцы, праводзіцца згодна праваслаўнага календара |
| Стан бытавання:  а) захаваны ў памяці носьбіта;  б) жывая традыцыя | Захаваны ў памяці носьбіта |
| Паслядоўнае апісанне абрада (свята, звычая) і яго этапаў (калі ёсць) | **Вялікдзень** – рухомае свята народнага календара, найбольш урачыстае і любімае жыхарамі нашага раёна. Асаблівай адметнасцю святкавання Вялікадня на Бераставіччыне яшчэ з даўніх часоў было хаджэнне валачобнікаў – у першую чаргу маладых хлопцаў і мужчын, а таксама змешаных гуртоў (жанчын, мужчын, хлопцаў і дзяўчат). Хадзілі і дзеці па дварах надвячоркам на першы дзень свята, спявалі велікодныя песні, выказвалі пажаданні гаспадару, яго жонцы і дзецям. Гаспадар жа, у сваю чаргу, ­дзя­­­каваў гасцям і адораваў іх рознымі прысмакамі і абавязкова чырвонымі яйкамі.  Са слоў Марыі Пятроўны Юшкевіч: “...*На Вялікдзень ніхто не перадзяваўся ў перасанажы, але абявязкова быў музыкант, які іграў на гармоніку ці на скрыпцы. З сабой насілі “сонейка” – сімвал новага жыцця, якое дае цяпло. Калі сонейка свеціць ярка на небе ў гэты дзень, тады летам добра ўродзіць жыта*…”. Здаўна лічылася ў народзе, што прыход валачобнікаў на падворак спрыяе багатаму ўраджаю на ніве і дабрабыту ў сям’і.  1 этап: ***Парыходзячы да хаты, валачобнікі спяваюць гаспадару:***  На Вялікдзень, ды на першы дзень,  Хрыстос Васкрос, сын Божы.  Ішлі бралі, ды валачобнікі,  Хрыстос Васкрос, сын Божы.  Ішлі бралі, ды заблудзіліся,  Хрыстос Васкрос, сын Божы.  Да Івана\* ва двор, прытаміліся,  Хрыстос Васкрос, сын Божы.  *\* - імя гаспадара хаты.*    **2 этап*: спеўшы песню, валачобнікі кажуць:***   * Дзень добры таму, хто ў гэтым двару,   Таму старому, малому і Богу святому.   * А ці можна, ваш дом падвесяліць?   ***Гаспадары адказвалі*:**   * “Весяліце, весяліце”!   ***Пасля дазволу гаспадароў валачобнікі спяваюць:***  Вялік святы наш дзень настаў,  Са славай з гробу засіяў.  Хрыстос Васкрос, наш вечны свет,  Хрыстос Васкрос, Хрыстос Васкрос, Хрыстос Васкрос!  Як сам прад смерццю ён сказаў,  На трэці дзень і з мёртвых ўстаў,  Як адчыніўся насцеж гроб,  Хрыстос Васкрос, Хрыстос Васкрос, Хрыстос Васкрос!  Спявайце ў цэрквах і дамах,  Жыццё нам ёсць на небясах,  Так весяліцеся, людзі, скрозь,  Хрыстос Васкрос, Хрыстос Васкрос, Хрыстос Васкрос.  ***Пасля спеву яшчэ раз кажуць усім гуртом:***   * Хрыстос Васкрос!   ***Гаспадары адказваюць*:**   * Ваісціну Васкрос!( 3 разы)   ***Валачобнікі***:   * А ці ёсць у вас дочкі і сыночкі?   ***Як ёсць у сям’і дачка, спяваюць:***  **ТОНКА, ТОНКА КАНАПЕЛЬКА**  Тонка, тонка канапелька, эй, ло-лам,  Тонка, тонка канапелька.  Натанчэйша,зелячнейша, эй, ло-лам,  Натанчэйша, зелянейша.  Красна пані, дай дзяўчына, эй, ло-лам,  Красна пані дай дзяўчына.  На Дунаі хусця мыла, бель бяліла, эй, ло-лам,  На Дунаі хусця мыла.  Хусця мыла, бель бяліла, эй, ло-лам,  Хусця мыла, бель бяліла.  Злоты персцень да й ураніла, эй, ло-лам,  Злоты персцень да й ураніла.  Шчука – рыба ухапіла, эй, ло-лам,  Шчука-рыба ухапіла.  Ухапіла да й паплыла, эй, ло-лам,  Ухапіла да й паплыла.  Красна пані - беражочкам , эй, ло-лам,  Красна пані – беражочкам,  Накрыўшыся хвартушочкам, эй, ло-лам,  Накрыўшыся хвартушочкам.  І сустрэла трох малойцаў, эй, ло-лам,  І сустрэла трох малойцаў.   * Ой вы, хлопцы-рыбалоўцы, эй, ло-лам,   Ой вы, хлопцы-рыбалоўцы.  Вы зымайця шчуку-рыбу, эй, ло-лам,  Вы зымайця шчуку-рыбу.  Вы зымайця, распластайця, эй, ло-лам,  Вы зымайця, распластайця.  Злоты персцянь ды дастаньце.  -А што, пані, за дар будзя, эй, ло-лам,  А што, пані, за дар будзя?  -Шчука-рыба – абед будзя, эй, ло-лам,  Шчука-рыба – абед будзя.  Злоты персцянь – вянец будзя, эй, ло-лам,  Злоты персцянь – вянец будзя.  Красна пані – жана будзя, эй, ло-лам,  Красна пані – жана будзя.  *(Запісана песня А. Аляхновічам у 1993 годзе, у вёсцы Карпаўцы ад М.А. Клімчука (1923 г.н.).*  **У в. Малая Бераставіца спявалі другую песню:**  **ТОНКА- ВЕЛЬКА КАНАПЕЛЬКА**   * Добры вечар, панна млода,   Гэй, віно, добры вечар панна млода, віно.  Панна млода, як ягода,  Гэй, віно панна млода, як ягода, віно.  Чэм не стоішне выглёндаш?  Гэй, віно чэм не стоіш не выглёндаш, віно.  Панна млода хусце мыла,  Гэй, віно, панна млода хусце мыла, віно.  Хусце мыла, бель бяліла,  Гэй, віно, хусце мыла, бель бяліла, віно.  Злоты персцень ураніла,  Гэй, віно, злоты персцень ураніла, віно.  Там стаялі тры малойцы  Гэй, віно, там стаялі тры малойцы, віно.  Тры малойцы, рыбалоўцы,  Гэй, віно, тры малойцы, рыбалоўцы, віно.   * Мы дастаем злоты персцень   Гэй, віно, мы дастанем злоты персцень, віно.  А што пані за дар дасці?  Гэй, віно, а што пані за дар дасці, віно.   * Пол капы яек мало?   Гэй віно, пол капы яек мало, віно.   * Коп чатыры каб нам стала, * Гэй, віно, коп чатыры каб нам стала, віно.   Каўбасою акруціці,  Гэй, віно, каўбасою абкруціці, віно.  Белым сырам завяршыці,  Гэй, віно, белым сырам завяршыці, віно.  ***Для гаспадароў спявалі:***  Добры вечар, пан і панінэчка, хлопец і дзеўка,  Да віно ж, віно зялёнае.  Адчыняйце хутчэй акенца!  Ды віно ж, віно зялёнае.  Будзем шчыра вас вітаці,  Да віно ж, віно зялёнае.  Прыдбайце ў гадочку,  Кожны сабе парачку.  Да віно ж, віно зялёнае.  Сямейку саздайце, дзетак прыдбайце,  Жывіце без злосці, у шчасці і радосці.  **3 этап: *Тады пасля спеваў гаспадарам і іх дзецям валачобнікі гаварылі:***   * Мы валачобнікі, недакучнікі,   Не часта ходзім, не многа просім:  *“… Дайце сотню яечак, што куры зняслі ў падпечку, сыр белы, каўбасу, як мала, дайце шматок сала…”.*  ***Гаспадары кладуць у кашы падарункі і кажуць:***   * Дзякуй, вам гаспадарочкі,   Каб ў кожнага вяліся куры, каровы,  Каб Вы былі ўсе здаровы, а таксама і авечкі.  ***Калі разам з валачобнікамі хадзілі і дзеці, то яны гаварылі:***  Баба, баба, кока,  Не дасі кока, вылезе вока.  Баба, баба, дай пірага,  Не дасі перага, адсохне нага.  Баба, баба, ну дай яшчэ яечка,  Не дасі яечка, то здохне твая авечка.  ***Пасля атрымання велікодных дароў, гурт накіроўваўся да наступнай хаты з песняй “На Вялікдзень, ды на першы дзень…..”.*** |
| Рытуальныя рэчы і атрыбутыка:   * назва; * матэрыял вырабу; * прызначэнне; * тэхналогія вырабу (пры неабходнасці). | 1. Сонейка - сімвал новага жыцця - зроблена з фанеры круглай формы, на палцы, уквечанай рознакаляровымі стужкамі, размалёваная жоўтай фарбай. 2. Велікодныя яйкі. Для афарбоўкі выкарыстоўвалі цыбульнае шалупінне, якое збірали загадзя. |
| Касцюм:   1. маскарадны (кароткае апісанне касцюма і ўказанне касцюміраваных персанажаў); 2. абрадавы, з апісаннем:  * - складаючых касцюма; * - галаўнога ўбора (назва, спосаб завязвання); * - упрыгожванняў; * - абутку; * - фотаздымкі прыкладваюцца (калі ёсць). | Святочнае вясковае адзенне. |
| Песні:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) музычнае суправаджэнне;  е) атрыбутыка;  ж) тэксты песень. | Ідучы ад хаты да хаты спяваюць “*На Вялікдзень, ды на першы дзень”*  Віншавальная велікодная песня гаспадарам “*Вялік святы наш дзень настаў”*  Велікодныя песні гаспадарам, дачцы ці сыну гаспадароў: “*Тонка, тонка, канапелька*”, *“Тонка-велька канапелька”,* “*Добры вечар, пан і панінэчка*”  Спяваў гурт валачобнікаў – розных па ўзросту мужчын і жанчын, пад гармонь ці скрыпку. |
| Музыка:  а) назва, жанр;  б) месца, час выканання;  в) выканаўцы (полаўзроставая катэгорыя);  г) колькасны склад (сольна, дуэтам, ансамблем);  д) інструменты;  е) адзенне;  ж) відэа- ці аўдыёфіксацыя прыкладваецца. | Абявязкова з гуртом валачобнікаў хадзіў музыкант з гармонікам ці скрыпкай, які суправаджаў спевы валачобнікаў. Звычайна на ўсё сяло быў адзін музыка. |
| Гульні, забавы:  а) назва;  б) месца, час выканання;  в) выканаўцы (полаўзроставая катэгорыя);  г) музычнае суправаджэнне (у тым ліку танцы і песні);  д) атрыбутыка;  е) кароткае апісанне ходу гульні, забавы. | Пасля абыходу ўсіх двароў валачобнікі сядалі за стол, дзе перад пачаткам біліся яйкамі. |
| Традыцыйная кухня:  а) назва стравы;  б) час ужывання;  в) хто гатаваў;  г) працэс прыгатавання. | Фарбаваныя яйкі, пірагі, хатняя каўбаса, сало, гарэлка – велікодныя дары гаспадароў хат.  Пасля абыходу ўсіх падворкаў ўжывалі тое, што давалі гаспадары хат. Збіраўся толькі гурт валачобнікаў.  **Велікодны пірог.**  -6 яек  -200 мл малака  -100 г сметанковага масла  -500 г мукі  -2 гарбатных лыжкі цукру  -дробку солі  -8 г хуткадзейных дрожджаў  200 мл малака падцяпліць у мікрахвалеўцы, дадаць да яго 8 г сухіх хуткадзейных дрожджаў, 2 гарбатных лыжкі цукру, дадаць дробку солі і 2 гарбатных лыжкі мукі. Усё добра змяшаць венчыкам і адправіць ў цёплае месца на 10-15 хвілін, пакуль не ўтворыцца зверху плеўка.  5 яек ўзбіваем з 100 г цукру да лёгкай пены, затым трэба дадаць 100 г распаленага сметанковага масла, крыху мукі і перамяшаць.  Уліць рошчыну і паступова падсыпаць усю астатнюю муку (500г).  Цеста павінна атрымацца густое і пруткае. Накрываем форму ручніком і адпраўляем у цёплае месца прыкладна на паўтары гадзіны. Цеста павінна падняцца разы ў тры і быць паветраным і ў бурбалках.  Калі цеста паднялося, акуратна ўсыпаем разынкі і вымешваем лыжкай ад краёў да сярэдзіны. Цеста павінна добра адліпаць ад талеркі.  Форму змазаць сметанканым маслам, перакласці цеста ў форму, паставіць у разагрэтую печ на 40 -50 хвілін.  Пасля прыгатавання змазаць верх сумессю яйка з цукрам. |